Brollador del Barranc de l'Alberca:

S’ha de dir, que el Clot de l’Alberca es localitza en un lloc poc visible. De fet, molta gent del mateix Pedreguer o dels pobles dels voltants, mai ha visitat el Clot. La visibilitat del mateix és molt reduïda degut a la densa vegetació que l’envolta: canyars, esbarzers, oliveres bordes, arítjols, magraners, etc. Tot això, en un entorn agrícola farcit per camps de cítrics.

Les seues dimensions aproximades calculades sobre imatge aèria són d’uns 25 metres de diàmetre, resultant una superfície d’uns 436 m2. La profunditat del Clot ha sigut calculada per mitjà del Model Digital del Terreny, resultant uns 4’5 metres de fondària.

El Clot de l’Alberca és el punt d’inici del barranc homònim. Aquest barranc, conegut com a riu a poblacions com Ondara, ja fou descrit per Cavanilles en 1795. El naturalista valencià ens descriu el seu curs i comenta l’aprofitament de les seues aigües: “Fuera de algunas fuentes no hay más riego (a la zona del Marquesat de Dénia) que el que proviene del Alberca, río de corto caudal, y el que a veces el río seco Bolata…”.